แรงซื้อหุ้นพลังงานดัน SET พุ่ง 9 จุด ขานรับราคาน้ำมันนิวไฮรอบ 5 เดือน ลุ้นทดสอบ 1,655 จุด
แรงซื้อหุ้นพลังงานดัน SET พุ่ง 9 จุด ขานรับราคาน้ำมันนิวไฮรอบ 5 เดือน ลุ้นทดสอบ 1,655 จุด
2 เม.ย. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 11.34 น. อยู่ที่ระดับ 1,654.00 จุด บวก 9.36 จุด หรือ 0.57% ด้วยมูลค่าการซื้อขาย 1.43 หมื่นล้านบาท
โดยดัชนีหุ้นไทยภาคเช้าบวกกว่า 10 จุด ตามทิศทางตลาดภูมิภาคที่ดีดตัวขึ้น หลังดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืน เนื่องจากข้อมูลภาคการผลิตที่แข็งแกร่งของสหรัฐและจีน ขณะที่มีแรงซื้อเข้ามาอย่างคึกคักในหุ้นกลุ่มพลังงาน รับปัจจัยหนุนจากราคาน้ำมันดิบที่ปรับตัวขึ้นแรง
ด้านนายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวดีกว่าตลาดหุ้นในภูมิภาคเอเชียที่ต่างเคลื่อนไหวในแดนบวกกันเล็กน้อย โดยได้แรงหนุนจากหุ้นในกลุ่มพลังงานหลังจากที่ราคาน้ำมันได้ปรับตัวขึ้นสูงสุดในรอบ 5 เดือน
โดยสัญญาน้ำมันดิบเวสต์เท็กซัส (WTI) ส่งมอบเดือนพ.ค. เพิ่มขึ้น 1.45 ดอลลาร์ หรือ 2.4% ปิดที่ 61.59 ดอลลาร์/บาร์เรล, สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 1.43 ดอลลาร์ หรือ 2.1% ปิดที่ 69.01 ดอลลาร์/บาร์เรล
นอกจากนี้ตัวเลข PMI ภาคการผลิตของจีน และสหรัฐฯ ขยายตัวดีขึ้น ทำให้คลายความกังวลเกี่ยวกับเศรษฐกิจโลกชะลอตัว พร้อมให้แนวรับ 1,640-1,645 จุด ส่วนแนวต้าน 1,655 จุด